Aflaverðmæti dróst töluvert saman á síðasta ári Samkvæmt bráðabirgðatölum frá Hagstofu Íslands fyrir árið 2014 dróst heildar aflaverðmæti íslenskra skipa saman um 10,9 prósent samanborið við árið 2013 . Þar munaði mest um að verðmæti loðnu og síldar minnkaði mikið . Aflaverðmæti á Vesturlandi jókst hins vegar um 4,4 prósent milli áranna 2013 og 2014 . Vegur þar sjálfsagt mest aukning í aflaverðmæti þorsks . Botnfiskur skilaði rúmlega 92 milljörðum í aflaverðmæti á síðasta ári . Það er 1,1 prósenta samdráttur frá fyrra ári . Verðmæti botnfisktegunda að þorski undanskildum minnkaði milli ára . Þorskurinn skilaði hins vegar aukningu upp á 11,9 prósent . Aflaverðmæti hans var 53 milljarðar króna árið 2014 . Flatfiskaflinn gaf rúma 7 milljarða á síðasta ári . Það var 28 prósenta samdráttur frá fyrra ári . Aflaverðmæti grálúðu minnkaði mest á milli ára , eða um 2,6 milljarða . Mesti samdráttur varð eins og fyrr sagði í verðmæti uppsjávaraflans . Það minnkaði um ríflega fjórðumg ( 26,5% ) á milli ára . Loðnan gaf aðeins 3,8 milljarða króna á síðasta ári en árið fyrr var aflaverðmæti hennar 16,4 milljarðar . Aflaverðmæti síldar var 9,5 milljarðar á síðasta ári og dróst saman um 10 prósent frá 2013 . Aflaverðmæti makríls nam 15,3 milljörðum króna árið 2014 sem var um það bil það sama og á fyrra ári . Verðmæti kolmunnaaflans jókst hins vegar þó nokkuð . Það nam 4,7 milljörðum samanborið við ríflega 3 milljarða árið 2013 . Skel - og krabbadýr gáfu 3,7 milljarða króna í fyrra . Það var 17,8 prósenta minnkun samanborið við 2013 . Verðmæti rækjuaflans minnkaði um tæpan þriðjung ( 29 prósent ) . Það var 2,5 milljarðar . Aflaverðmæti humars nam rúmum milljarði og jókst um 29 prósent samanborið við árið 2013 .